OPĆINA PROMINA, Put kroz Oklaj 144, 22303 Oklaj, OIB: 79734182959, zastupana po općinskom načelniku Tihomiru Budanku

 i

OPĆINA RUŽIĆ, Put kroz Gradac 25, 22322 Ružić, OIB: 66249930068, zastupana po općinskom načelniku Dalibor Durdovu

sklopili su

**SPORAZUM**

**o međusobnim odnosima u zajedničkom obavljanju**

**poslova predškolskog odgoja i obrazovanja**

**Članak 1**.

(1) Stranke ovog Sporazuma (dalje u tekstu: sporazumne strane) utvrđuju način na koji će zajednički obavljati poslove predškolskog odgoja i obrazovanja, te uređuju međusobna prava i obveze koje iz toga proizlaze.

(2) Zajedničko obavljanje poslova predškolskog odgoja i obrazovanja temelji se na odlukama Općinskog vijeća Općine Promina i Općinskog vijeća Općine Ružić, kojim se odlukama osnovalo zajedničko obavljanje poslova predškolskog odgoja i obrazovanja, te su ovlašteni općinski načelnici na sklapanje i potpisivanje ovog Sporazuma.

(3) Ovaj Sporazum se sklapa u skladu s odredbama članka 54. Zakona o lokalnoj i područnoj (regionalnoj) samoupravi.

**Članak 2.**

(1) Sporazumne strane suglasne su da će poslove zajedničkog obavljanja predškolskog odgoja i obrazovanja obavljati zaposlenici ustanove predškolskog odgoja kojoj je osnivač Općina Promina – Dječji vrtić „Koštelice“ Suknovci.

(2) Zajedničko obavljanje poslova predškolskog odgoja i obrazovanja u zajedničkoj ustanovi podrazumijeva organiziranje i provođenje programa odgoja, obrazovanja, zdravstvene zaštite, prehrane i socijalne skrbi u dječjem vrtiću u skladu sa pozitivnim propisima Republike Hrvatske i aktima jedinica lokalne samouprave.

**Članak 3.**

(1) Sporazumne strane suglasne su da će se zajedničko obavljanje poslova predškolskog odgoja i obrazovanja odvijati u postojećim prostorima Dječjeg vrtića „Koštelice“ u Suknovcima u vlasništvu Općine Promina te u prostorima Dječjeg vrtića „Ježići“ u Gradcu u vlasništvu Općine Ružić, koja će osigurati svu opremu potrebnu za rad predškolske ustanove u Gradcu.

**Članak 4.**

(1) Sporazumne strane suglasno utvrđuju da se na visinu plaće te na sva druga prava i obveze iz radnog odnosa zaposlenika predškolske ustanove primjenjuju opći akti Općine Promina , kao i svi ostali opći i posebni akti Dječjeg vrtića „Koštelice“ (Statut, pravilnici i slično) kojima se uređuje radnopravni status zaposlenika.

**Članak 5.**

(1) Troškove energije i druge režijske troškove kao i troškove ulaganja i održavanja objekata, izravno će podmirivati javna ustanova Dječji vrtić „Koštelice“ koja će troškove po tom osnovu iskazati kroz ekonomsku cijenu svojeg rada i poslovanja.

(2) Troškove iz st. (1) ovog članka Sporazuma kao i sve ostale troškove zajedničkog obavljanja poslova predškolskog odgoja i obrazovanja, koji troškovi ulaze u kalkulaciju ekonomske cijene za svaku pedagošku godinu, sporazumne stranke podmiruju na način kako slijedi:

- zajedničke troškove svaka sporazumna strana podmirivati će Dječjem vrtiću „Koštelice“ na jednake dijelove

- režijske troškove koji se odnose na pojedini objekt, podmirivati će Dječjem vrtiću svaka sporazumna strana za svoj objekt

- ostali troškovi koji se odnose na pojedini objekt i obavljanje djelatnosti u pojedinom objektu u visini stvarnih troškova podmirivati će Dječjem vrtiću svaka sporazumna strana za svoj objekt.

(3) Troškovi (po vrsti i visini) iz st. 1. i 2. ovog članka Sporazuma će se utvrditi umanjenjem za iznos participacije roditelja i sredstava fiskalne održivosti i funkcionalnog spajanja.

**Članak 6.**

(1) Ovaj Sporazum zaključuje se na neodređeno vrijeme, dok traje potreba za zajedničkim obavljanjem poslova predškolskog odgoja i obrazovanja.

(2) Sporazumne strane mogu otkazati ovaj Sporazum u bilo koje vrijeme u odnosu na bilo koju sporazumnu stranu koja ne podmiruje obveze iz članka 5. ovog Sporazuma.

(3) Svaka sporazumna strana može jednostrano otkazati ovaj Sporazum pisanom obavijesti drugoj sporazumnoj strani najmanje jednu godinu prije početka nove pedagoške godine ako želi na drugačiji način ili samostalno organizirati obavljanje poslova predškolskog odgoja i obrazovanja na svom području.

**Članak 7.**

(1) Ovaj Sporazum sačinjen je u 6 (šest) primjeraka, od čega svaka sporazumna strana zadržava za svoje potrebe po 3 (tri) primjerka.

**Članak 8.**

(1) Ovaj Sporazum stupa na snagu danom potpisa svih sporazumnih strana, a objavit će se u službenim glasilima Općine Promina i Općine Ružić

OPĆINA PROMINA

Općinski načelnik

Tihomir Budanko

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

KLASA: 601-02/24-01/13

URBROJ: 2182-9-24-2

Oklaj, 2. rujna 2024. godine

OPĆINA RUŽIĆ

Općinski načelnik

Dalibor Durdov

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

KLASA:

URBROJ:

Gradac, \_\_\_\_\_\_\_\_\_\_\_ godine