

KLASA: 351-02/23-01/2

URBROJ: 2182-9-24-22

Oklaj, 30. kolovoza 2024.

Na temelju članka 25. Statuta Općine Promina (Službeno glasilo Općine Promina 1/21 i 4/21) Općinsko vijeće Općine Promina na 20. sjednici održanoj dana 30. kolovoza 2024. godine donosi

**ODLUKU**

**o pristupanju Općine Promina Sporazumu gradonačelnika za klimu i energiju**

**Članak 1.**

Općina Promina pristupa Sporazumu gradonačelnika za klimu i energiju.

**Članak 2.**

Ovlašćuje se općinski načelnik potpisati Pristupnicu o pristupanju Općine Promina Sporazumu gradonačelnika za klimu i energiju, koja čini sastavni dio Odluke.

**Članak 3.**

Ova Odluka stupa na snagu osmog dana od dana objave u Službenom glasniku Općine Promina.

**O b r a z l o ž e n j e**

Sporazum gradonačelnika za klimu i energiju (u daljnjem tekstu: Sporazum gradonačelnika) okuplja lokalna i regionalna tijela vlasti koja su se dobrovoljno posvetila provedbi ciljeva Europske unije za klimu i energiju na svom teritoriju. Sporazum gradonačelnika predstavlja najveću svjetsku inicijativu usmjerenu na lokalne energetske i klimatske aktivnosti s ciljem smanjenja energetske potrošnje emisija CO2 i utjecaja klimatskih promjena te prilagodbe klimatskim promjenama. Trenutno okuplja preko 11 000 potpisnika regionalne i lokalne vlasti iz 55 država. Potpisnici Sporazuma gradonačelnika dijele zajedničku viziju kojom će osigurati dekarbonizaciju i otpornost gradova u kojima će njihovi građani imati pristup sigurnoj, održivoj i svima pristupačnoj energiji. Vizija je da do 2050. godine živimo u dekarboniziranim i otpornim gradovima s pristupom, svima dostupnoj, sigurnoj i održivoj energiji.

Pristupanjem Sporazumu gradonačelnika, Općina Promina se obvezuje doprinositi navedenim ciljevima te nastaviti:

1. smanjivati emisije stakleničkih plinova na svom teritoriju,
2. jačati otpornost i pripremati se za štetne učinke klimatskih promjena, te se
3. baviti pitanjem energetskog siromaštva kao ključnom mjerom omogućavanja pravedne tranzicije.

Ključni dokument u realizaciji Sporazuma gradonačelnika je Akcijski plan energetski održivog razvoja i klimatskih promjena (eng. Sustainable Energy and Climate Action Plan - SECAP).

Općina Promina izradila je Akcijski plan energetski održivog razvoja i klimatskih promjena.

Na bazi prikupljenih podataka o zatečenom stanju, SECAP identificira precizne i jasne odrednice za buduću provedbu projekata i mjera energetske učinkovitosti i korištenja obnovljivih izvora energije te prilagodbe učincima klimatskih promjena na lokalnoj razini. Prihvaćanjem SECAP-a postavljaju se temelji za energetski održivu općinu, a definirane mjere unutar SECAP-a će pokrenuti nove financijske mehanizme za provedbu mjera energetske učinkovitosti i obnovljivih izvora energije.

Sukladno navedenome, za odobrenje SECAP-a od strane Fonda za zaštitu okoliša i energetsku učinkovitost potrebno je pristupiti Sporazumu gradonačelnika. Nakon što se pristupi Sporazumu gradonačelnika, jedinice lokalne samouprave dužne su svake dvije godine podnositi izvješće o provedbi ciljeva iz Sporazuma gradonačelnika, SECAP-a i napretku na ovome polju.

OPĆINSKO VIJEĆE

PREDSJEDNICA:

Davorka Bronić