

KLASA: 015-08/24-01/1

URBROJ: 2182-9-24-1

Oklaj, 30. kolovoza 2024.

Na temelju članka 6. i 7. Zakona o naseljima (NN 39/22), članka 12. Statuta Općine Promina (Službeno glasilo Općine Promina 01/21 i 04/21., Općinsko vijeće Općine Promina, na prijedlog Općinskog načelnika, na svojoj 20. sjednici, održanoj dana 30. kolovoza 2024. godine, donosi

**O D L U K U**

**o imenovanju ulica u Općini Promina**

**Članak 1.**

Ovom Odlukom Općinsko vijeće Općine Promina imenuje, preimenuje i određuje protezanje pojedinih ulica u naseljima Oklaj i Čitluk na području Općine Promina:

* neimenovana ulica koja se proteže u naselju Oklaj, Općina Promina, dijelom k.č. 289/1 k.o. Oklaj od ulice „Put Jekuša“ do spoja ulica „Marka Škovrlja“ i „Iznad veterinarske I“ i koja je u grafičkom prilogu koji je sastavni dio ove Odluke označena crvenom bojom imenuje se: **Ulica Petra Sarića;**
* ulica koja se proteže dijelom k. č. 2571 u k.o. Čitluk od spoja ulica „Gojčete-Budanci“ i „Kneževići-Čolaci“ do lokaliteta „Novi bunar“ i koja je u grafičkom prilogu koji je sastavni dio ove Odluke označena plavom bojom imenuje se: **Vratnice;**
* ulica Validžići u naselju Čitluk, Općina Promina, koja se proteže dijelom k.č. 2562/1 k.o. Čitluk od ulice Kod kapele sv. Roka do spoja sa k.č. 2568 k.o. Čitluk koja je u grafičkom prilogu koji je sastavni dio ove Odluke označena narančastom bojom, mijenja ime u: **Ulica Mirka Validžića Ćelkanovića;**
* trg u naselju Oklaj, Općina Promina, koji se nalazi na k.č 2509 k.o. Oklaj, a u grafičkom prilogu koji je sastavni dio ove Odluke označen je crvenom bojom imenuje se u: **Trg prominskih žrtava**.

**Članak 2.**

Državna geodetska uprava, Odjel za katastar nekretnina Drniš izvršit će u svojoj evidenciji upis imenovanja i preimenovanja ulica iz čl. 1. ove odluke i odrediti odgovarajuće kućne brojeve.

Imena ulica moraju se označiti natpisnim pločama, a svaka kuća kućnim brojem sukladno Pravilniku o načinu označavanja imena naselja, ulica i trgova te o obilježavanju zgrada brojevima.

**Članak 3.**

Općina Promina će svim građanima kojima se zbog ove Odluke mijenja adresa prebivališta, nadoknaditi novčani iznos za izdavanje osobne iskaznice u redovnom postupku kao i tzv. „naknade za plaćanje“ uz pisani zahtjev Policijske postaje Drniš.

Građani obuhvaćeni ovom Odlukom mogu ostvariti pravo iz ovog članka do 31. prosinca 2024. godine.

**Članak 4.**

Ova Odluka stupa na snagu osmog dana od dana objave u Službenom glasilu Općine Promina.

OPĆINSKO VIJEĆE

PREDSJEDNICA:

Davorka Bronić

**OBRAZLOŽENJE**

**Odluke**

**o imenovanju i protezanju pojedinih ulica u naseljima Oklaj i Čitluk**

1. **PRAVNI TEMELJ ZA DONOŠENJE OPĆEG AKTA**

Pravni temelj za donošenje Odluke o imenovanju i protezanju pojedinih ulica u naseljima Oklaj i Čitluk je čl. 6. st. 1. Zakona o naseljima (NN 39/22)  kojim je utvrđeno da naselje, ulica i trg moraju imati ime. Nadalje, st. 6 propisuje da naselje, ulica i trg mogu imati ime po općim i zemljopisnim pojmovima, toponimima, biljnim i životinjskim vrstama, zanimanjima, po imenima osoba i organizacija koje su dale značajan doprinos društvenom, kulturom, političkom i znanstvenom razvoju, po imenima drugih naselja, gradova i država, po povijesnim događajima, pokretima i datumima koji su vezani uz povijesne događaje i dr., a u imenu ulice mogu imati i brojčane oznake.

Članak 7., st. 2. istog Zakona propisuje da ime naselja, ulice i trga određuje odlukom predstavničko tijelo jedinice lokalne samouprave po prethodno pribavljenom mišljenju građana s područja na kojem se određuje ili mijenja ime naselja, ulice i trga.

Čl. 7., st. 8. propisuje da se odlukom o imenovanju ulica određuju i troškovi za provedbu odluke na strani jedinica lokalne samouprave i osoba koje imaju prebivalište ili boravište odnosno sjedište na području na koje se promjene odnose te se određuje način njezine provedbe.

Obzirom na navedeno, Općinsko vijeće Općine Promina izradilo je nacrt Odluke o imenovanju ulice na području Općine Promina.

1. **OBRAZLOŽENJE PREDLOŽENIH IMENA**

**Ulica Petra Sarića:**

Naziv ulice odražava počast Petru Sariću, Promincu, rođenom 1925., umro 1975., koji je značajno doprinio izgradnji i napretku prominskog kraja. Petar Sarić je bio direktor Opće poljoprivredne zadruge Oklaj te pokretač izgradnje Zadružnog doma (današnjeg Doma kulture Oklaj), ambulante i dviju stambenih zgrada u Oklaju.

Nažalost, gospodin Sarić bio je žrtva zasjede u kojoj su ga fizički napali neistomišljenici. Posljedice tih napada bile su fatalne, dovodeći do smrtonosnih ozljeda i konačnog gubitka života.

Važno je napomenuti da ova situacija nije pravno ni policijski rasvijetljena te stoga ostaju samo nagađanja o specifičnostima incidenta. U razdoblju u kojem je živio i djelovao gospodin Sarić je posvetio svoje napore općem dobru, ali je, očito, svojim nastojanjima stekao neistomišljenike. Detalji oko uzroka nesuglasica ili motiva napada nisu pravno potvrđeni i ostaju predmetom spekulacija.

**Ulica Mirka Validžića Ćelkanovića:**

Ulica Mirka Validžića Ćelkanovića nosi ime po značajnoj osobi, Mirku Validžiću-Ćelkanoviću, svećeniku, franjevcu i pjesniku, rođenom 31. svibnja 1920. godine u Čitluku, Općina Promina. Njegova životna priča obilježena je predanošću vjeri, književnom stvaralaštvu i duhovnom naslijeđu. Nažalost, 17. veljače 1946. godine postao je žrtva nasilja kada su ga komunisti organizirano napali kamenovanjem u Oklaju/Promini iz čega se uspio izvući s ozbiljnim posljedicama po svoj život.

Dodjeljivanjem imena ovoj ulici želimo odati počast Mirku Validžiću-Ćelkanoviću, čija je predanost vjeri, kulturnom stvaralaštvu te hrabrost u suočavanju s nasiljem značajno obogatila povijest i identitet Promine. Njegova borba protiv nasilja i predanost umjetnosti postaju sastavni dio identiteta ove ulice, čime se nastavlja čuvati sjećanje na njegovo životno djelo. Mirko Validžić-Ćelkanović nije samo ostavio značajan trag kroz svoje književno stvaralaštvo, već je i postao simbol otpora nasilju te predanosti vlastitim uvjerenjima. Mirko Validžić-Ćelkanović umro je u Zagrebu 30. rujna 1998. u svećeničkom domu na Kaptolu, a pokopan je na groblju kod crkve sv. Mihovila u Oklaju 3. listopada 1998.

**Trg prominskih žrtava:**

Ime trga odražava počast žrtvama II. svjetskog rata i Domovinskog rata.

Tijekom II. svjetskog rata Promina je podnijela velike gubitke, ukupno, 576 žrtava - 150 partizana, 125 ustaša, 50 domobrana, 23 pripadnika drugih formacija i 228 civila.

Tijekom Domovinskog rata, 23 branitelja te ukupno 49 civila s područja ove male općine položila su život u obrani i stvaranju Republike Hrvatske što Općinu Promina svrstava u red najteže stradalih područja Republike Hrvatske.

**Ulica Vratnice:**

Naziv Ulice Vratnice potječe iz narodne tradicije i iskustava zajednice, a odnosi se na prostor koji vodi prema šumi Landekuše i ulazi u područje Nacionalnog parka Krka te lokalitet Novog bunara. Ulica Vratnice tako postaje simbol zajedništva i lokalnog nasljeđa, čuvajući priču zajednice kroz vlastito ime.

Ova imena odražavaju bogatu povijest, doprinos pojedinaca, te velike žrtve koje je Promina podnijela tijekom različitih razdoblja. Predložene oznake imaju relevantnu povezanost s lokalnim identitetom i kulturnim nasljeđem.

1. **STUPANJE NA SNAGU ODLUKE**

Ova Odluka stupa na snagu osmog dana od dana objave u Službenom glasilu Općine Promina.